Document ID: 32013D0432

IZVEDBENI SKLEP KOMISIJE
z dne 13. avgusta 2013
o spremembi Sklepa 2011/207/EU o oblikovanju posebnega programa nadzora in inšpekcijskih pregledov za obnovo staleža modroplavutega tuna v vzhodnem Atlantiku in Sredozemskem morju
(notificirano pod dokumentarno številko C(2013) 5224)
(2013/432/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 1224/2009 z dne 20. novembra 2009 o vzpostavitvi nadzornega sistema Skupnosti za zagotavljanje skladnosti s pravili skupne ribiške politike (1) in zlasti člena 95 Uredbe,
ob upoštevanju naslednjega:
(1)
Leta 2006 je Mednarodna komisija za ohranitev atlantskega tuna (ICCAT) sprejela večletni načrt za obnovo staleža modroplavutega tuna v vzhodnem Atlantiku in Sredozemskem morju. ICCAT je na letnem zasedanju leta 2008 ta večletni načrt za obnovo staleža spremenila. Spremenjeni načrt je bil prenesen v zakonodajo Unije z Uredbo Sveta (ES) št. 302/2009 z dne 6. aprila 2009 o vzpostavitvi večletnega načrta za obnovo staleža modroplavutega tuna v vzhodnem Atlantiku in Sredozemskem morju (2). Ta načrt je bil dodatno spremenjen in potrjen na letnem zasedanju ICCAT leta 2010 s Priporočilom 10-04 ICCAT in prenesen v zakonodajo Unije z Uredbo (EU) št. 500/2012 Evropskega parlamenta in Sveta z dne 13. junija 2012 o spremembi Uredbe Sveta (ES) št. 302/2009 o vzpostavitvi večletnega načrta za obnovo staleža modroplavutega tuna v vzhodnem Atlantiku in Sredozemskem morju (3).
(2)
Za zagotovitev uspešnega izvajanja spremenjenega načrta za obnovo staleža je bila sprejeta Odločba Komisije 2009/296/ES (4) o oblikovanju posebnega programa nadzora in inšpekcijskih pregledov, ki zajema obdobje dveh let od 15. marca 2009 do 15. marca 2011.
(3)
Posebni program nadzora in inšpekcijskih pregledov za obnovo staleža modroplavutega tuna v vzhodnem Atlantiku in Sredozemskem morju iz Sklepa Komisije 2011/207/EU (5) je bil sprejet za zagotovitev nadaljevanja programa iz Odločbe 2009/296/ES in takojšnjega izvajanja nekaterih določb Priporočila 10-04 ICCAT. Sklep 2011/207/EU zajema obdobje od 15. marca 2011 do 15. marca 2014.
(4)
Ob upoštevanju razprav z letnega zasedanja ICCAT leta 2011 in da bi se v celoti izvajale določbe, ki jih je zahtevala ICCAT, je bilo zaradi neprenosa teh določb v zakonodajo EU primerno spremeniti Sklep 2011/207/EU za izvajanje zahtev v zvezi z vzorčenjem in pilotnimi dejavnostmi iz točke 87 Priporočila 10-04 ICCAT o uvedbi večletnega načrta za obnovo staleža modroplavutega tuna v vzhodnem Atlantiku in Sredozemskem morju. Zato je bil objavljen Izvedbeni sklep Komisije 2012/246/EU z dne 2. maja 2012 o spremembi Sklepa 2011/207/EU o oblikovanju posebnega programa nadzora in inšpekcijskih pregledov za obnovo staleža modroplavutega tuna v vzhodnem Atlantiku in Sredozemskem morju (6).
(5)
ICCAT je na letnem zasedanju leta 2012 sprejela Priporočilo 12-03 o spremembi večletnega načrta za obnovo staleža modroplavutega tuna. Za zagotovitev nadaljevanja programa iz Sklepa 2011/207/EU in takojšnjega izvajanja nekaterih določb Priporočila 12-03 ICCAT je primerno posodobiti in popraviti določena zastarela ali napačna sklicevanja iz Sklepa 2011/207/EU.
(6)
Sklep 2011/207/EU bi bilo zato treba ustrezno spremeniti.
(7)
Ukrepi iz tega sklepa so v skladu z mnenjem Odbora za ribištvo in ribogojstvo -
SPREJELA NASLEDNJI SKLEP:
Člen 1
Sklep 2011/207/EU se spremeni:
1.
člen 1 se nadomesti z naslednjim:
„Člen 1
Ta sklep uvaja poseben program nadzora in inšpekcijskih pregledov za zagotovitev usklajenega izvajanja večletnega načrta za obnovo staleža modroplavutega tuna v vzhodnem Atlantiku in Sredozemskem morju, ki ga je leta 2006 sprejela Mednarodna komisija za ohranitev atlantskega tuna (ICCAT) in je bil prenesen v zakonodajo Unije z Uredbo (ES) št. 302/2009, dodatno prenesen v zakonodajo Unije z Uredbo (EU) št. 500/2012 Evropskega parlamenta in Sveta (7) in nazadnje spremenjen s Priporočilom 12-03 ICCAT z dne 10. decembra 2012.
2.
v členu 3 se točka 2 nadomesti z naslednjim:
„2.
vse dejavnosti ulova, iztovarjanja, prenosa, pretovarjanja in reje v mrežasti kletki, vključno z izvedenimi pilotnimi študijami načinov za boljšo oceno števila in teže modroplavutega tuna ob ulovu in reji v mrežasti kletki, tudi z uporabo stereoskopskih sistemov, ter programom, ki uporablja sisteme stereoskopske kamere ali alternativne tehnike, ki zagotavljajo enako natančnost, in zajema 100 % vseh dejavnosti reje v mrežasti kletki za natančnejšo določitev števila in teže rib v vsaki dejavnosti reje v mrežasti kletki;“;
3.
člen 4 se spremeni, kot sledi:
(a)
točka 4 se nadomesti z naslednjim:
„4.
izvajanje opazovalnih programov v Uniji, vključno z opazovalnim programom držav članic in regionalnim opazovalnim programom ICCAT, iz točk 90, 91 in 92 ter Priloge 7 Priporočila 12-03 ICCAT;“;
(b)
točke 6, 7, 8, 9 in 10 se nadomestijo z naslednjim:
„6.
posebni tehnični ukrepi in pogoji za lov na modroplavutega tuna iz Priporočila 12-03 ICCAT, zlasti pravila o najmanjši velikosti in z njimi povezani pogoji;
7.
količinske omejitve ulova in vsi z njimi povezani posebni pogoji, vključno s spremljanjem izkoriščenosti kvot, iz Priporočila 12-03 ICCAT;
8.
pravila glede dokumentacije, ki se uporabljajo za modroplavutega tuna, iz Priporočila 12-03 ICCAT;
9.
izvajanje pilotnih študij načinov za boljšo oceno števila in teže modroplavutega tuna ob ulovu in reji v mrežasti kletki, tudi z uporabo stereoskopskih sistemov;
10.
izvajanje programa, ki uporablja sisteme stereoskopske kamere ali alternativne tehnike, ki zagotavljajo enako natančnost, in zajema 100 % vseh dejavnosti reje v mrežasti kletki za natančnejšo določitev števila in teže rib v vsaki dejavnosti reje v mrežasti kletki.“;
4.
v členu 7 se točki 1 in 2 nadomestita z naslednjim:
„1.
s Programom skupnega mednarodnega inšpekcijskega nadzora ICCAT iz točk 99, 100 in 101 ter Priloge 8 Priporočila 12-03 ICCAT;
2.
z metodologijo inšpekcijskih pregledov iz Priporočila 12-03 ICCAT, zlasti Priloge 8 Priporočila;“;
5.
v členu 9 se odstavek 1 nadomesti z naslednjim:
„1. Država članica, ki namerava v okviru načrta skupne uporabe izvajati nadzor in inšpekcijske preglede ribiških plovil v vodah, ki spadajo pod jurisdikcijo druge države članice, o svoji nameri uradno obvesti kontaktno točko zadevne obalne države članice iz odstavka 5 člena 80 Uredbe (ES) št. 1224/2009 in Evropsko agencijo za nadzor ribištva (EFCA).“;
6.
v členu 12 se odstavek 1 nadomesti z naslednjim:
„1. Poseben program nadzora in inšpekcijskih pregledov se izvaja v okviru nacionalnih programov nadzora iz člena 46 Uredbe (ES) št. 1224/2009, ki so jih sprejeli Grčija, Španija, Francija, Italija, Ciper, Malta in Portugalska, ter od 1. julija 2013 v okviru nacionalnega programa nadzora, ki ga je sprejela Hrvaška.“;
7.
člen 15 se spremeni, kot sledi:
(a)
odstavek 2 se nadomesti z naslednjim:
„2. Vmesna poročila se predložijo 15. julija in 15. septembra vsako leto za obdobje do konca prejšnjega meseca, končno poročilo pa 15. januarja za prejšnje leto.“;
(b)
v odstavku 3(b) se točki (i) in (ii) nadomestita z naslednjim:
„(i)
ribiško plovilo (ime, zastava, orodje in številka ICCAT, številka v registru ladjevja Unije ali zunanja identifikacijska oznaka), past, ribogojnica ali podjetje, ki se ukvarja s predelavo in/ali trgovanjem zadevnih proizvodov iz modroplavutega tuna;
(ii)
datum in kraj inšpekcijskega pregleda ter količina modroplavutega tuna, povezana s kršitvijo;“;
8.
priloge I, II, III in IV se nadomestijo z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 13. avgusta 2013

Labels: 20
6